b'\n_START_ARTICLE_\nSchule Schloss Salem\n_START_PARAGRAPH_\nSchule Schloss Salem er en internatskole i det tidligere riksabbediet Salem (slottet Salem) i kommunen Salem ved Bodensee i det sydlige Tyskland. Det er en av Tysklands mest prestisjefulle privatskoler, og mange adelige sender sine barn hit._NEWLINE_Privatskolen ble etablert i 1920 og har fra begynnelsen tatt opp b\xc3\xa5de gutter og piker. Skolen ble grunnlagt av prins Maximilian av Baden og den ber\xc3\xb8mte reformpedagogen Kurt Hahn, som utarbeidet mange av skolens pedagogiske prinsipper. Hahn som var av j\xc3\xb8disk herkomst, m\xc3\xa5tte i 1933 emigrere til Skottland, hvor han grunnla internatskolen Gordonstoun._NEWLINE_Schule Schloss Salem er inndelt i en grunnskole som holder til p\xc3\xa5 Burg Hohenfels, en middelskole som holder til p\xc3\xa5 Schloss Salem, og et gymnasium som holder til p\xc3\xa5 Schloss Spetzgart og en ny campus kalt H\xc3\xa4rlen. Den meget internasjonale skolen tilbyr b\xc3\xa5de tysk Abitur og International Baccalaureate. Skolen legger vekt p\xc3\xa5 at oppdragelse og undervisning, liv og l\xc3\xa6ring, skal utgj\xc3\xb8re en enhet, b\xc3\xa5de sosialt, akademisk og musisk-kreativt, og gir sine elever en fremragende utdannelse b\xc3\xa5de p\xc3\xa5 det faglige og sosiale niv\xc3\xa5._NEWLINE_Skolen har tilsammen 670 elever, derav 60 gjester. Omkring 60\xc2\xa0% er gutter og 40\xc2\xa0% er piker. Omtrent en tredjedel av elevene mottar helt eller delvis stipend, for at skolen skal kunne rekruttere de beste elevene.'